14.05. HRVATSKI JEZIK

Zadatak: Pročitaj tekst i odredi redoslijed radnje priče

**Prvo pa bez brkova**

Mama i tata bili su jako mladi kad su se upoznali. Bilo je tu jednom društvu u kojemu su zajedno plesali folklor. Onda su se zaljubili.

Ubrzo su se i oženili. Baka kaže da su bili prava djeca. Zato je tata da izgleda kao pravi muž pustio brkove, a mama je pustila trbuh. U trbuhu sam bila ja. Samo to onda još nisam znala. Poslije su mi rekli.

Mami je trbuh rastao, a za njim nije zaostajao ni tatin brk. Bili su pravi muž i žena, budući roditelji. Tata je svima govorio da će biti muško. E neće, odlučila sam ja.

Došlo je vrijeme i ja sam ugledala svijet. U inat tati bila sam curica. Mama kaže da sam bila najljepša curica u cijelom rodilištu.

Tata me došao vidjeti. Toga se ne sjećam. A onda je došao vidjeti mamu. Mama je ustala iz kreveta i otišla popričati s njim. Cijelo to vrijeme nešto joj je bilo čudno. A onda se počela glasno smijati. Tako da ju je zabolio trbuh. Pozvali su doktora, ali ona nije mogla prestati smijati se. Kad je došla k sebi, sve je ispričala doktoru.

Naime, moj se tata kladio da će prvo biti muško. Na okladu je stavio brkove. Naravno, u rodilište je došao bez brkova. Mami je bio malo čudan. Tek se poslije sjetila da nije imao brkove. Sad imam dvoje djece – rekla je kroz smijeh – najljepšu curicu na svijetu i muža bez brkova.

**Odredi redoslijed radnje priče tako da na prazne crte upišeš brojeve od 1 do 7 (kod onog što se prvo dogodilo staviš 1 pa 2 i tako dalje)**

\_\_\_\_\_\_\_\_\_\_ mami raste trbuh, a tati rastu brkovi

\_\_\_\_\_\_\_\_\_\_ upoznavanje mame i tate

\_\_\_\_\_\_\_\_\_\_ tatina oklada

\_\_\_\_\_\_\_\_\_\_ mama ima dvoje djece

\_\_\_\_\_\_\_\_\_\_ rođenje jedne curice

\_\_\_\_\_\_\_\_\_\_ mama i tata se žene

\_\_\_\_\_\_\_\_\_\_ tatin posjet